O‘zbekiston Respublikasi Moliya vazirligining Davlat moliyaviy nazorati bosh boshqarmasi to‘g‘risida nizomga o‘zgartirishlar va qo‘shimchalar kiritish haqida

O‘zbekiston Respublikasi Prezidentining “Paxtachilik tarmog‘ini boshqarish tizimini tubdan takomillashtirish chora tadbirlari to‘g‘risida” 2017-yil 28-noyabrdagi PQ-3408-son qaroriga muvofiq hamda paxta mahsulotlarini qabul qilish, saqlash, tayyorlash va chiqarish jarayonlari, shuningdek, tayyorlangan paxta xomashyosi hajmlarining statistik hisobotlar va mavjud ma’lumotlarga muvofiqligi ustidan tizimli hamda ta’sirchan nazoratni ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Vazirlar Mahkamasining 2017-yil 24-oktabrdagi 870-son qarori bilan tasdiqlangan O‘zbekiston Respublikasi Moliya vazirligining Davlat moliyaviy nazorati bosh boshqarmasi to‘g‘risida nizomga ilovaga muvofiq o‘zgartirishlar va qo‘shimchalar kiritilsin. 
 2. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov zimmasiga yuklansin.
 1. 7-bandda:
 a) quyidagi mazmundagi to‘qqizinchi xatboshi bilan to‘ldirilsin:
 “paxta tozalash korxonalarida hisobga olish va hisobotning haqqoniyligi ustidan davlat nazoratini amalga oshirish”;
 b) to‘qqizinchi va o‘ninchi xatboshilar tegishli ravishda o‘ninchi va o‘n birinchi xatboshilar deb hisoblansin.
 2. 8-band quyidagi mazmundagi “j1” kichik bandi bilan to‘ldirilsin:
 “j1) paxta tozalash korxonalarida hisobga olish va hisobotning haqqoniyligi ustidan davlat nazoratini amalga oshirilishini ta’minlash sohasida:
 paxta xomashyosini qabul qilish, qayta ishlash va tayyor mahsulotlarni realizatsiya qilish jarayonlarini zamonaviy axborot-kommunikatsiya texnologiyalari orqali monitoring qilish va profilaktika tadbirlarini tashkillashtirish;
 paxta xomashyosini qayta ishlashdan olingan tayyor mahsulotlar haqiqiy miqdorini hamda ishlab chiqarish kuyindilarining tasdiqlangan normativlarga muvofiqligini tekshirish; 
 qabul qilingan paxta xomashyosi va uni qayta ishlashdan olingan tayyor mahsulotlar harakati hisobi va hisobotlari haqqoniyligini nazorat qilish;
 qishloq xo‘jaligi ishlab chiqaruvchilaridan qabul qilingan paxta xomashyosi uchun amalga oshirilgan yakuniy hisob-kitoblarning to‘g‘riligi yuzasidan nazorat olib borish;
 tayyorlangan urug‘lik chigitlarning texnik talablar hamda navlarni joylashtirishning belgilangan topshiriqlarga muvofiqligi yuzasidan nazoratni amalga oshirish;
 ma’lumotlar bazasini shakllantirish, umumlashtirish va hisobini yuritish orqali qonun buzilishi holatlari oldini olish bo‘yicha profilaktika ishlarini olib borish”.
 3. 9-bandning o‘n uchinchi xatboshisi quyidagi tahrirda bayon etilsin:
 “davlat moliyaviy nazoratini amalga oshirish jarayonida aniqlangan xato kamchiliklarni bartaraf etish, maqsadsiz va noqonuniy xarajatlarni, pul mablag‘lari va tovar-moddiy boyliklar kamomadini undirish, paxta xomashyosi va uning mahsulotlari miqdorini aniqlangan kamomadga asosan hisobotlardan chiqarib tashlash hamda nazorat obyekti aybdor shaxslarini javobgarlikka tortish yuzasidan majburiy tusga ega taqdimnomalar kiritish”.
 4. 12-band quyidagi tahrirda bayon etilsin:
 “12. Bosh boshqarma xodimlari, hududiy boshqarmalar boshliqlari Bosh boshqarma boshlig‘ining taklifiga binoan O‘zbekiston Respublikasi moliya vaziri tomonidan lavozimga tayinlanadi va lavozimidan ozod etiladi.
 Hududiy boshqarmalar boshlig‘i o‘rinbosarlari — bo‘lim boshliqlari, bo‘lim boshliqlari va ularning o‘rinbosarlari, sektor mudirlari, bosh mutaxassislar, bosh nazoratchi-taftishchilar, yetakchi nazoratchi-taftishchilar va nazoratchi-taftishchilar, bosh moliya inspektorlari, moliya inspektorlari hududiy boshqarmalari boshlig‘i tavsiyanomasiga ko‘ra, Bosh boshqarma boshlig‘i taklifiga asosan O‘zbekiston Respublikasi Moliya vaziri tomonidan lavozimga tayinlanadi va lavozimidan ozod etiladi.
 Hududiy boshqarmalar bosh buxgalteri, xodimlar va maxsus ishlar bo‘yicha mutaxassisi, jismoniy va yuridik shaxslarning murojaatlari bilan ishlash bo‘yicha inspektori, bosh yuriskonsulti, shuningdek texnik va xizmat ko‘rsatuvchi xodimlar belgilangan tartibda hududiy boshqarma boshlig‘i tomonidan lavozimga tayinlanadi va lavozimidan ozod etiladi”.
 5. 14-bandda:
 a) ikkinchi xatboshi quyidagi tahrirda bayon etilsin: 
 “O‘zbekiston Respublikasi Moliya vazirligi rahbariyatiga Bosh boshqarmaning hududiy boshqarmalari boshlig‘i o‘rinbosarlari — bo‘lim boshliqlari, bo‘lim boshliqlari va ularning o‘rinbosarlari, sektor mudirlari, bosh mutaxassislar, bosh nazoratchi-taftishchilar, yetakchi nazoratchi-taftishchilar va nazoratchi-taftishchilar, bosh moliya inspektorlari va moliya inspektorlarini ishga qabul qilish, ishdan bo‘shatish va ishdan ishga o‘tkazish bo‘yicha takliflar kiritadi;”
 b) beshinchi xatboshi quyidagi tahrirda bayon etilsin: 
 “boshqarma ishlarini tashkil etish va boshqarish, o‘zining vakolati doirasida boshqarma xodimlariga bajarilishi majburiy bo‘lgan buyruqlar chiqaradi”.